הוועדה לקידום מעמד האישה ולשוויון מגדרי, כנסת 25, פרוטוקול מספר 50, 2024-01-30 00:00

פנינה תמנו: בוקר טוב לכולם, אני רוצה לפתוח את הדיון במענה טיפולי וסיוע לנפגעות ולנפגעי תקיפה מינית באירוע השביעי לאוקטובר ולאחר מכן

פנינה תמנו:  זה דיון שלישי לדעתי שאנחנו מקיימים בנושא, הפעם הראשונה הייתה בוועדת הבריאות, השנייה הייתה כאן בוועדה וזו הפעם השלישית

פנינה תמנו:  הדיון יהיה קצר, עד 12:00, כי יש דיון חשוב נוסף שאני צריכה להשתתף בו, ולכן אנחנו נהיה ממוקדים, מבקשת מכל המשתתפים לדבר קצר, מה גם שאני סמוכה ובטוחה שנעשתה עבודה גם במשרד הבריאות, רווחה וכל הגורמים הרלוונטיים, אני חושבת שנתנו מספיק זמן בשביל הנושא הזה

פנינה תמנו:  חברת הכנסת שלי מירון, בוקר טוב

פנינה תמנו:       עם מי אנחנו נתחיל, משרד הבריאות או הרווחה? מי מציגים מצגת?      

קריאה: זה ביחד

פנינה תמנו: בסדר

פנינה תמנו:  המושכות בידיים שלכם זה כבר מראה על שיתוף פעולה הדוק יותר

פנינה תמנו:  אני גם ראיתי אתמול, ביטוח לאומי נמצאים כאן, פרסום שהולכת להיות מוקמת ועדה אז אחר כך גם תפרטי לנו על מה מדובר של משרד הבריאות

פנינה תמנו:  היה פרסום של משרד הבריאות על הקמת ועדה שתתכלל ותטפל בנושא פגיעות מיניות

פנינה תמנו:  תהיו ממוקדות וגם אני מקווה שטופל הנושא של המתנה בקו החם

פנינה תמנו:  בוקר טוב חבר הכנסת סגלוביץ'

פנינה תמנו:  בסדר גמור, בבקשה

פנינה תמנו:  שם לפרוטוקול, שם מלא ותפקיד

ד"ר זהר סהר: ד"ר זהר סהר, מנהלת המחלקה לטיפול באלימות במשפחה בשירות ארצי לעובדים סוציאליים במשרד הבריאות

ד"ר זהר סהר:  בעצם המצגת הזאת היא פרי של כמה פגישות שהספקנו לעשות בין משרדי הבריאות, רווחה, וביטוח לאומי - - -     

פנינה תמנו: מאז תחילת הדיונים, יופי

ד"ר זהר סהר: כן, אני כן אגיד שלאורך המלחמה –, זאת אומרת, אנחנו כן בשוטף יושבים ביחד, לא בכזאת אינטנסיביות, ומתחילת המלחמה כן ישבנו בצורה מאוד עקבית, אבל בעקבות הבקשה של הוועדה אז גם עשינו איזושהי חשיבה נוספת, באמת לראות איזה שירותים נדרשים ומה בעצם השינויים שנדרשים לעשות בתוך המערכות כרגע

ד"ר זהר סהר:       (הצגת מצגת)     אני אגיד שכרגע הדברים מבוססים על המענים הקיימים בתוך המערכות השונות, כשיש בביטוח לאומי סל שירותים גדול שניתן לנפגעי איבה, ברווחה ובבריאות יש מענים ייעודיים לנפגעות תקיפה מינית - - -     

פנינה תמנו: שבאופן שוטף אבל עם מיקוד

ד"ר זהר סהר: וכן ציינו שבמידה ומגיעה פנייה אז אנחנו לא ניתן לה להמתין בתורי ההמתנה הקיימים, מהערכות נכונה, וגם במרכזי החוסן כשמגיעה נפגעת יש הנחיה להתייעץ עם מנהל מרכז החוסן, לראות האם אותו המטפל או המטפלת מוכשר לטפל בפנייה הזאת או שנדרש איזה שהוא תגבור אחר או שינוי

ד"ר זהר סהר:      אז באמת הדברים שחשבנו זה שאנחנו בעצם צריכים קודם כל לדבר על הנגשת מידע, גם למטפלים, גם לנפגעים וגם לציבור, כי אני חושבת שבעצם אחד הדברים שהבנו זה שלא תמיד אנשים מבינים מה הם יכולים לקבל ומה הזכויות ומה המסלול שהם צריכים לעבור כדי לקבל זכויות

פנינה תמנו: נכון, שזה עלה גם בדיון הקודם

ד"ר זהר סהר: נכון, לדבר על הזמינות והנגישות

פנינה תמנו: שאת זה אתם בודקים עם מדד מאוד ברור

ד"ר זהר סהר: אנחנו בודקים את זה - - -      

פנינה תמנו: אתם חייבים לבדוק את זה

פנינה תמנו:  מי יבדוק את זה? מבקר המדינה?     

ד"ר זהר סהר: ברור

ד"ר זהר סהר:  אני כן אגיד שבבריאות הנפש אנחנו כרגע עומדים - - -     

פנינה תמנו: לא בריאות הנפש, אני מדברת על זה שלמשל בקו החם שאנחנו אז התקשרנו, לא יכול להיות שהיו 12 דקות של המתנה שבסוף לא נענו

פנינה תמנו:  מי שאמור לבדוק את עצמו – זה אתם

ד"ר זהר סהר: כן, כן

פנינה תמנו: אז לא לעשות לי איזה היסוס, אם יש היסוס אז אנחנו נתחיל לבדוק בעצמנו

ד"ר זהר סהר: לא הבנתי על מה את מדברת

פנינה תמנו: אני מדברת על זה שתבדקו את השירותים שלכם, את הזמינות שלהם כי הנגשה זה סופר חשוב, זו ההתחלה הראשונית, זה סופר חשוב, תוך הבנה של המסלולים, תוך הבנה מה עומד לרשותם, על ידי איזה גוף, תוך סנכרון מלא של כל הגורמים שיושבים כאן

פנינה תמנו:  לצד זה יכול להיות שיבחרו מסלול, אבל אם אין מענה או אין זמינות, אז מה עשינו בזה? לכן אני אומרת אתם צריכים לבדוק, לשים לכם מדדים מאוד ברורים, וזו הייתה השאלה

ד"ר זהר סהר: כן

ד"ר זהר סהר:  טוב, הסרה של חסמים מבניים באמצעות אמצעים פשוטים וטכנולוגיים ואחריות מחויבות כן

ד"ר זהר סהר:  טוב, הסרה של חסמים מבניים באמצעות אמצעים פשוטים וטכנולוגיים ואחריות מחויבות משותפת של המשרדים, מתוך זה בעצם גזרנו משימות שאנחנו כבר עכשיו מקיימים, שזה בעצם איגום של פורום מטה קבוע שנפגש אחת לחודש כדי באמת לוודא שהחסמים מוסרים, שאם יש בעיות, יש אירועים חריגים או צרכים מיוחדים - - -     

פנינה תמנו: שזה קבעתם בעקבות הפגישות האינטנסיביות שעשיתם בתקופה

ד"ר זהר סהר: כן, קבענו את הסטנדרט שאנחנו הולכים להיפגש פעם בחודש באופן קבוע, אנחנו צריכים לבחון האם אנחנו יכולים לפרסם את זה כדי שאחר כך באמת נהיה כתובת גם כמובן לשטח ולארגונים, אבל זה משהו שאנחנו עוד כרגע בבדיקה בתוך כל משרד

ד"ר זהר סהר:  אנחנו נוציא – זה כרגע כמעט בתהליך גמור – אבל אנחנו בתהליך של כתיבת מסמך משותף של כל השירותים הקיימים עם הדרך לפנות אליהם, עם בעצם כל הדברים שצריכים לדעת

ד"ר זהר סהר:  המסמך הזה אמור להיות מונגש גם לשטח, למטפלים, להיות בעצם מונגש לכל קווי המידע

פנינה תמנו: זה מסמך מקצועי לאנשי המקצוע

ד"ר זהר סהר: מסמך מקצועי, ויכול להיות שנצטרך להוציא גם גרסה שהיא - - -     

פנינה תמנו: כי כשאנחנו מדברים על הנגשה לציבור – אין מה לחכות

פנינה תמנו:  כבר אני יודעת שיש דברים שמתפרסמים רק שיותר מידע לא עוזר

ד"ר זהר סהר: חלק מההנגשה היא באמת שברגע שכל האנשים בתוך קווי המידע, שאנחנו מדברים גם על מרכזי הסיוע, גם על 118, גם קול הבריאות, גם קו המידע של ביטוח לאומי, גם מרכזי חוסן – ברגע שכל המטפלים יידעו מה בעצם המסלולים אז הם גם יכולים להנגיש את המידע כשמתקשרים

ד"ר זהר סהר:  זאת אומרת, זה משהו שצריך להיות כמובן גם לציבור, אבל הציבור, לפחות מתוך הניסיון של הדוברות אצלנו וגם בתוך התייעצות עם נציגה של ארגון הבריאות העולמי (WHO) שדיברה דווקא על נושא ההנגשה של מידע סביב פגיעות מיניות, דווקא דיברו על הנגשה של מידע רחב ולא כזה לפנות לנישה מאוד ספציפית, כי בעצם זה בהבנה שלהם לאורך העבודה באורך השנים גם באוקראינה וגם בעוד מקומות זה דווקא מרתיע מלפנות כשזה בקבוצה ספציפית

ד"ר זהר סהר:       גם ישבנו במרכזי הסיוע סביב הנושא שאנחנו רואים אותם ככתובת משמעותית להנגשת המידע, כי הקו שלהם הוא קו שהוא בעצם לא ממשלתי, ולאור זה שאנחנו כן יודעים שיש חסמים לפנות לשירותים ממשלתיים הרבה פעמים – אז ארגון מרכזי הסיוע הסכים שהם יכולים להיות קו ראשון מבחינתנו להנגשה של המידע

פנינה תמנו: אז ישבתם איתם?     

ד"ר זהר סהר: ישבנו איתם וגם דובר באמת על עדכון של המידע באופן שוטף אם עולים דברים חריגים, כל מיני דברים מיוחדים שאנחנו מוצאים שהם יהיו הראשונים לתווך אותם, וגם העברה של ידע רלוונטי בקבוצות ובסופיות שמטפלים

ד"ר זהר סהר:  ביטוח לאומי בנה קבוצה של ליווי למטפלים שמטפלים בנפגעי חרבות ברזל ושם זה בעצם גוף ידע שאנחנו נעזור להם - - -     

פנינה תמנו: מטפלים שהם? ביטוח לאומי מה הכוונה?     

שמירה לשם: מטפלים שנותנים מענה וחלקם - - -     

פנינה תמנו: מה מקצועם? עובדים סוציאליים קליניים או פסיכולוגים? מה המקצוע שלהם?     

שמירה לשם: פסיכולוגים, עובדים סוציאליים

פנינה תמנו: אוקי

פנינה תמנו:  רק תציגי עצמך לפרוטוקול

שמירה לשם: אני שמירה לשם

פנינה תמנו: שמירה מהביטוח לאומי? – כן, כתוב לי, רכזת שיקום ארצית בכירה

פנינה תמנו:  אוקי, תמשיכי

שמירה לשם: אז אנחנו נערכים לעשות את ההדרכה לכל אותם מטפלים שפוגשים את אותם נפגעות - - -     

פנינה תמנו: מה זה נערכים? אנחנו עמוק בתוך האירוע

שמירה לשם: חשוב לציין רובם המוחלט של המטפלים יש לנו הרי מאגר שלנו ויש גם את המטפלים של מרכז חוסן, ברגע שמטפלים בנפגע תקיפה מינית, אז אנחנו ברוב המקרים יש לנו בתוך המאגר שלנו גם מטפלים שהם מומחים לפגיעות מיניות, כך שהם פחות צריכים את זה, אבל לפעמים אנשים מגיעים ותוך כדי הטיפול זה נפתח אצל הנפגע - - -     

פנינה תמנו: אני אומרת לזרז, לא לחכות לשנה הבאה להכשרה, אלא לזרז

ד"ר זהר סהר: זה כבר קיים, נכון? התחלתם כבר מפגשים

שמירה לשם: יש את המפגשים של מנהלי טיפול ויש גם –, כן

פנינה תמנו: בסדר, תמשיכי ד"ר זהר

ד"ר זהר סהר: עכשיו דברים שככה אנחנו עדיין לא יכולים להתחייב עליהם

ד"ר זהר סהר:  זה הדברים שבמיידי אנחנו, שבוע, שבועיים הקרובים אני מניחה, דברים שהם בתהליך של הוצאה לפועל

פנינה תמנו: תרשמו את השאלות, כי זה דיון הרי שלישי והם התקדמו, ואני רוצה לאפשר להם באמת להציג

פנינה תמנו:  בדיונים הקודמים כבר מהר הבנו את הכיוון ופחות נתנו להם את האפשרות לדבר, עכשיו שהם כבר עשו מספר פגישות מן הראוי שנקשיב להם

ד"ר זהר סהר: בתהליך של בחינה, של בדיקה או חלקה מתחילת עבודה, אבל אנחנו כרגע עוד לא יכולים להתחייב אבל אנחנו ננסה לראות אם אנחנו נקדם

ד"ר זהר סהר:  אז זה קודם מודל של מחלקה ראשונה ייעודי לנפגעי טראומה מינית

פנינה תמנו: זה בתכנון, או שזה קיים?     

ד"ר זהר סהר: זה לא קיים - - -     

סלעית שחר הוכמן: זה קיים חלקית

פנינה תמנו: אתם הולכים לקדם מודל מחלקה ראשונה ייעודי לנפגעי טראומה מינית, שזה חשוב, זה סוג של מיון?     

סלעית שחר הוכמן: סלעית שחר הוכמן, מנהלת תחום טיפול בנפגעי פגיעות מינית בגירים במשרד הרווחה

סלעית שחר הוכמן:  אני רוצה רגע אחד להסביר: שהוא עובד בחלקו בשיתוף פעולה בין ביטוח לאומי ומשרד הרווחה

סלעית שחר הוכמן:  המודל הזה עובד כבר בחלק ממרכזי הטיפול שלנו מול ביטוח לאומי, ואנחנו רוצים להרחיב אותו

פנינה תמנו: מה המודל אומר?     

סלעית שחר הוכמן: המודל אומר שברגע שיש פנייה באמצעות עובד סוציאלי מטפל במרכזים לביטוח לאומי בשם נפגע אלימות מינית, הטיפול בנפגע ובזכויות שלו יקודם וייעשה מהר יותר, וגם ללא נוכחות של המטופל

פנינה תמנו: סוג של One Stop Shop כדי שאותו נפגע לא יצטרך להתרוצץ ולהגיע לביטוח לאומי

פנינה תמנו:  יפה

סלעית שחר הוכמן: או להיות חייב פסיכיאטר, תור של פסיכיאטר - - -     

פנינה תמנו: זה הצד של הזכויות והמענה הביטוחי שהמדינה נותנת לנפגע

סלעית שחר הוכמן: נכון, ואנחנו רוצים להרחיב את זה בשיתוף פעולה עם ביטוח לאומי גם לעוד מקומות מלבד אלה שהיום קיימים

פנינה תמנו: סלעית, לדעתך כמה זמן זה ייקח? לצד כל תכנון תגידו כמה זמן לדעתכם זה ייקח

סלעית שחר הוכמן: שמירה, תגידי את

ד"ר זהר סהר: אני מודה שאני לא יודעת להגיד

ד"ר זהר סהר:  אני לא אגיד משהו שאני לא יודעת להגיד

פנינה תמנו: אז תבדקו, אם אתם מציגים משהו אתם צריכים לדעת תוך כמה זמן

ד"ר זהר סהר: זה משהו שאנחנו כתבנו, אנחנו בתהליך של בחינה אנחנו עוד לא יכולים להתחייב על זמנים והכל אבל אנחנו כן, זה דברים שבתוכנית שלנו לקדם אותם

ד"ר זהר סהר:  המודל מחלקה ראשונה גם עובד מאוד טוב עם בתי חולים בביטוח לאומי

פנינה תמנו: כן, אבל בחינה, אני צריכה לדעת מה זה אומר

פנינה תמנו:  לבוא להציג לי בחינה בלי להגיד לי מה? תגידו לי עד שבוע הבא אם זה משהו שאתם הולכים להקים, ואם כן – כמה זמן ייקח לכם?     

סלעית שחר הוכמן: תראי, מהניסיון שלי כשאנחנו התחלנו את הפיילוט איתנו, זה היה מאוד מהר בזמינות של בין חודש לחודשיים, וזה מהר

פנינה תמנו: אוקי, הלאה

ד"ר זהר סהר: משהו שאנחנו מנסים כרגע לבדוק אם זה בכלל אפשרי, זה נושא של ממשוק בין האתרים

פנינה תמנו: של המשרדים?     

ד"ר זהר סהר: כן

פנינה תמנו: בהצלחה

ד"ר זהר סהר: זה אתגר אבל אני - - -     

פנינה תמנו: זה אתגר, אבל אולי תפתיעו אותנו

פנינה תמנו:  אנחנו יושבים פה על ממשקים אחרים בעשור האחרון, לדוגמה אתמול, עם הממשק של אגף כלי ירייה, והרווחה; אבל בסדר

ד"ר זהר סהר: בנושא של מידע, לא בנושא של - - -     

פנינה תמנו: חשוב

פנינה תמנו:  אתם יודעים מה? – אפילו ברמת הלינקים

ד"ר זהר סהר: נכון

ד"ר זהר סהר:  זה חשוב

פנינה תמנו: מסכימה

פנינה תמנו:  זה משהו שהוא חשוב ופתיר ובמקום שיכנסו עכשיו לעוד, בסדר גמור, הלאה

סלעית שחר הוכמן: אני אתייחס לזה – הסעיף של מודל מרכזי הגנה לבגירים: אנחנו התחלנו לבדוק בוועדת משנה שאני מובילה יחד עם עוד משרדי ממשלה נוספים ששותפים, בהמשך להמלצת דו"ח ברלינר, את ההקמה של מרכזי הגנה לבגירים

סלעית שחר הוכמן:  זאת אומרת, ההיתכנות של זה התחילה להיבדק, נפגשנו פגישה ראשונה

סלעית שחר הוכמן:  יש כבר בלוח זמנים מספר פגישות נוספות ואני - - -     

יואב סגלוביץ': זה בתקציב?     

סלעית שחר הוכמן: עוד אין תקציב, אנחנו קודם כול צריכים להגיד האם אנחנו ממליצים שזה יקרה

סלעית שחר הוכמן:  לא קיבלנו תקציב וגם אף משרד לא קיבל את ההובלה לזה

פנינה תמנו: אז סלעית, אני אשאל שאלה: אם את באה בכזו המלצה למנכ"ל שלכם שלצד זה יש בהחלט תקציב – יש לך לאורך השנה את הגמישות לקבל גם תקציב?     

סלעית שחר הוכמן: מאוד קשה לי להתייחס עכשיו לתקציב, כי בשביל בחינת ההיתכנות לא ניתן לנו תקציב, אלא רק יש החלטת ממשלה שנבדוק את זה

יואב סגלוביץ': תראו, הדוח אומץ, לא היום ולא אתמול

יואב סגלוביץ':  חלק מהגופים – אפילו משטרה, דרך אגב – עשתה את זה בצורה חלקית די לבד

יואב סגלוביץ':  אבל אני אומר, בהקשר של ההקמה אנחנו יודעים, אלו עלויות כספיות לא מבוטלות, ולכן פשוט התקציב הולך להיות שבוע הבא בכנסת, אם זה לא יהיה בפנים זה לא יהיה

יואב סגלוביץ':  זה פשוט לא יהיה, זאת אומרת, בלי כל קשר

יואב סגלוביץ':  מצד שני אם תגידו שזה בפנים, אנחנו יכולים לעשות שזה יקרה

פנינה תמנו: קחי את ההערה הבונה שלו, שבאה ואומרת אם את רוצה שהרכבת לא תיסע, זה עכשיו לדעת לגשת למנכ"ל, אם את צריכה את העזרה שלנו

סלעית שחר הוכמן: תראו, מאוד קשה לי לבוא ולהגיד היום בצורה מאוד ברורה, אנחנו חושבים שצריך להיות מוקם, מה צריך להיות שם? אנחנו בדיוק בוחנים את זה

סלעית שחר הוכמן:  פנינו לארגונים - - -     

יואב סגלוביץ': אנחנו יודעים שזה צריך להיות מוקם

יואב סגלוביץ':  בשביל זה היה דו"ח ברלינר - - -     

סלעית שחר הוכמן: המנדט שאני קיבלתי הוא לבחון את זה

יואב סגלוביץ': בסדר, אז אני אגיד משהו שמותר לי להגיד, כי אני לא עובד מדינה

יואב סגלוביץ':  דו"ח ברלינר אמר שצריך לעשות א' ב' ג' בשביל להגיע לתוצאות יותר טובות

יואב סגלוביץ':  ב-א' ב' ג' יש משרדי ממשלה שצריכים, אחת מההמלצות היא כמו שאת אומרת

יואב סגלוביץ':       אני מניח שאם באים למישהו מהתקציבים אצלכם במשרד, ושואלים כמה זה בערך – הוא יידע להגיד

יואב סגלוביץ':  לא צריך לעשות כבר את כל הפירוט; בגדול

יואב סגלוביץ':  ואז זה נכנס להצעת התקציב שעליה אנחנו יכולים ללחוץ

יואב סגלוביץ':  עוד פעם: אנחנו לקראת קיצוץ, אני מזכיר לכולם, ואם לא נעשה מאמץ אקטיבי עכשיו עם לחץ ציבורי גדול – לא יהיה

יואב סגלוביץ':  ולכן אני אומר, אם באמת רוצים שזה יקרה, צריך לשים משהו על השולחן

יואב סגלוביץ':       עכשיו, המשהו הזה שנוכל אנחנו פה – תראי, אני יכול להגיד נורא חשוב, אני אבוא לוועדת כספים, אני אגיד שם נורא חשוב; אבל תקשיבי, אם בסוף המשרד הממשלתי לא אומר ולא מכניס את זה פנימה – אז זה לא יקרה

פנינה תמנו: הפונקציות המקצועיות, מה שהוא אומר כפונקציה מקצועית, את צריכה לסיים את תהליך הבחינה ולעבור לתהליך ההמלצה לגורמים הרלוונטיים לקביעת המדיניות התקציבית במשרד

פנינה תמנו:  בסדר?     

יואב סגלוביץ': לפי מה שאת אומרת, זה לא יקרה בקיצור

פנינה תמנו: לא, לא, חבר הכנסת סגלוביץ'

קריאה:   זה יהיה בקיצוץ 25, גבירתי, 25 או 26, יש זמן

יואב סגלוביץ': אנחנו הולכים על קיצוץ עכשיו

פנינה תמנו: סיימנו?     

סלעית שחר הוכמן: אני שוב אומרת: המנדט שלי זה לבחון את זה, עוד אף אחד לא אמר שמשרד הרווחה הוא זה שצריך להוביל את זה - - -     

יואב סגלוביץ': אז אני אגיד רק עצה: תבחנו את זה מהר

פנינה תמנו: סלעית, הלאה

פנינה תמנו:  אנחנו רוצים להגיע לזה, בבקשה

ד"ר זהר סהר: אני רק אגיד מה שלא כתבנו פה, זה שלא הייתה הסכמה בין שלושת המשרדים, אבל אצלנו כן חושבים שצריך שתהיה כתובת אחת בתוך המשרד ללוות את הנפגעים

ד"ר זהר סהר:  כן הגשנו את זה בבקשות התקציביות, אני לא יודעת אם זה יאושר, אני לא בטוחה שזה יאושר לאור הקיצוצים; אבל אני כן חושבת, וזה גם היה בהתייעצות עם מרכזי הסיוע ש- - -     

פנינה תמנו: כרגע כל העולם הוא הכתובת

פנינה תמנו:  האמת שאנחנו קודם כול רואים שעשיתם כברת דרך, באמת גם מבחינת הסנכרון בין המשרדים, אבל הכתובות עדיין מרובות

ד"ר זהר סהר: אני אומרת שבעצם, מבחינתי לפחות, החזון זה שבאמת יהיו כתובות ספציפיות שיתכללו, שלנפגעת יהיה טלפון ושהיא יודעת שבמשרד הבריאות יש מישהו אחד שאליו היא פונה והוא יתכלל, יעזור לה לפחות, לעשות את המסע בתוך המשרד

ד"ר זהר סהר:  זה משהו שאנחנו כן ביקשנו בתקציב, ואני לא חושבת שיאשרו את זה, אבל אנחנו כן בודקים אופציה איך לעשות את זה גם אם לא יהיה תקציב ייעודי

יואב סגלוביץ': כמה זה בגדול? כמה זה עולה?      

ד"ר זהר סהר: משרה

ד"ר זהר סהר:  צריך משרה

ד"ר זהר סהר:  אנחנו ביקשנו בן אדם, ובכל מחוז של לשכת הבריאות עוד - - -     

יואב סגלוביץ': לא, זה לא בן אדם אחד; זה למעשה שישה תקנים

פנינה תמנו: סגלוביץ', יש לנו כל כך הרבה בעיות עם התקציב, כנראה שלא נפתור כרגע את הסיפור התקציבי, אבל כן לפחות, עם מה שקיים, דווקא בגלל שזו עת חירום

יואב סגלוביץ': לא נפתור כלום, אני באופוזיציה, אני לא יכול לפתור, אני לא יכול כלום

פנינה תמנו: גם מהאופוזיציה אפשר לפתור, אתה יודע את זה טוב מאוד

יואב סגלוביץ': לא משהו

פנינה תמנו: אנחנו נפתור

פנינה תמנו:  אבל בגלל שהנושא הזה סופר משמעותי, ואני חושבת שהוא לא בעיה תקציבית; יש דברים שהם בעיות תקציביות, אבל זה דברים שבראייה רוחבית, שגם לא נפתרו בשגרה

פנינה תמנו:  אני רוצה לדעת – זה מאוד פשוט ואמרנו את זה גם בפעם הקודמת – שכשמגיעה נפגעת היא יודעת למי לגשת, שאין המתנה, שיש הנגשה, שיש דיסקרטיות, שיש ליווי, שיש מעטפת

פנינה תמנו:  יש להם, הם די יתנו את המעטפת, כולל ה-One Stop Shop, גם על הזכויות שזה לא מובן מאליו

יוליה מלינובסקי: מתי כל זה יקרה?     

פנינה תמנו: קורה

פנינה תמנו:  יש דברים של הכשרות, זה קורה

סלעית שחר הוכמן: יש דברים שכבר התחילו לקרות, ויש דברים שיקרו בזמן מיידי ממש

פנינה תמנו: אוקיי

פנינה תמנו:  מי מכן רוצה להוסיף, סלעית את רוצה להוסיף?     

סלעית שחר הוכמן: אני רוצה אולי להציג, העברנו לאימייל של הכנסת את הדף בצורה מרוכזת של כל הפעולות שאנחנו מתכוונים לעשות

סלעית שחר הוכמן:  אני כן רוצה להוסיף לעניין של מרכזי הגנה שבמידה ואכן, כן זאת תהיה ההמלצה והוא יקום, אנחנו נרצה להוסיף שמה גם אולי מוקד אחוד לכל המשרדים, מה שיכול מאוד להתאים במבנה שיקום

פנינה תמנו: אוקיי, עוד חזון למועד

פנינה תמנו:  רק תעשו טובה, שהמוקדים הקיימים יהיו הרבה יותר מהירים ויעילים, וזה משהו שאמרתי לכם, שימו לכם מדד, שימו לכם יעד, ותדאגו שזה עובד

פנינה תמנו:  בפעם הקודמת, זה היה קצת מביך

פנינה תמנו:       את רוצה להוסיף משהו? נציגת ביטוח לאומי

פנינה תמנו:  שום דבר? בסדר

פנינה תמנו:  חברי הכנסת, אנחנו נעשה סדר דוברים חבר כנסת ונציג ארגון

פנינה תמנו:  מי הגיע ראשון? חבר הכנסת סגלוביץ', בבקשה

יואב סגלוביץ': רק משפט אחד: קודם כול הייתה התקדמות מאוד גדולה, אני בחלק מהדברים הייתי, חלק עקבתי מרחוק, אז זה דבר ראשון – באמת מילה טובה; אבל מילים טובות לא יפתרו את העניין, וכן צריך לעשות פה מהלך אקטיבי, לדעתי צריכה אולי פנייה שלנו, אפילו כתובה, מכל חברי הוועדה, לשר העבודה והרווחה, שיתעדף את הדברים האלה - -     

פנינה תמנו: והבריאות

יואב סגלוביץ': - - והבריאות, שפשוט ישימו לזה, זה לא תקציבים גדולים אבל הם מאוד משמעותיים, ושיצבעו את העניין הזה

יואב סגלוביץ':  ואולי אנחנו, פנינה, תכתבי משהו ואנחנו כולנו נחתום, מכל סיעות הבית, את כל מי שחבר פה, מכתב אליו עכשיו, טרם דיוני התקציב

יואב סגלוביץ':  אולי בזה אנחנו, אני חושב שזה אולי יכול לתת סיוע לזה, ואז, לפחות הפרק כזה, שאת מטפלת בו בוועדה, נגיע לאיזשהו - - -     

פנינה תמנו: אנחנו נקיים פנייה, לשני השרים, כדי שהם גם יהיו בתוך הפיקוח של הדבר הזה

פנינה תמנו:  חברת הכנסת הרכבי

מטי צרפתי הרכבי: תודה גבירתי

מטי צרפתי הרכבי:  אני מאוד מודאגת מסוגיית התקציב

מטי צרפתי הרכבי:  אנחנו היינו אומרים היום לדון, מחר לדון, עכשיו זה יהיה בשבוע הבא, הדברים כבר די תפורים, עכשיו מי יבדוק שבאמת זה - - -     

פנינה תמנו: אולי הם חזרו בלי תשובה, בגלל זה מתעכבים

מטי צרפתי הרכבי: כן, אז גבירתי, זה הדבר שהכי מדאיג אותי, כי אתם מתארים כאן מערך שירותים שצריכים אנשים

מטי צרפתי הרכבי:  אז זאת שאלה אחת, שווה את הבדיקה אם לפחות זה הוגש במסגרת חוברות התקציב

מטי צרפתי הרכבי:  התקציב הכולל לא הוגש, אבל נדמה לי שכל הנספחים, כבר נמצאים בקנה, אז רגע לעשות את הדיון הזה שבשבוע הבא באמת כולנו נוכל להיות מגויסים לצרכים, אבל לראות שזה בכלל נמצא, זה דבר שמאוד מטריד אותי

מטי צרפתי הרכבי:       דבר שני, בהנחה של עולם אוטופי, שיהיה את כל התקנים ואת כל המשרות, יש את האנשים?     

פנינה תמנו: לא לשאול את השאלה של הנפגעים ומספר נפגעים, אנחנו דיברנו - - -     

מטי צרפתי הרכבי: לא, אני שואלת על הצוות המקצועי, עכשיו מקבלים כל מה שרוצים, בעולם אוטופי, יש את הצוות המקצועי שיעשה את זה?     

סלעית שחר הוכמן: אם אני יכולה להוסיף משפט, אני כבר אמרתי את זה גם בוועדה בדיון הקודם, אנחנו מוסיפים עוד 32 מטפלים למערך שלנו, אנחנו כל זמן אמרנו שיש לנו 80 מרכזי טיפול בכל הארץ, אנחנו מקימים עוד עשרה בחודשים הקרובים ויהיו מטפלים - - -     

מטי צרפתי הרכבי: וזה מאויש?     

סלעית שחר הוכמן: זה עכשיו בתהליך איוש, בוודאי

סלעית שחר הוכמן:  חלק כבר מאויש ולזה יש תקציב

סלעית שחר הוכמן:  זאת אומרת, לזה כבר קיבלנו את התקציב

פנינה תמנו: נכון, אבל זה גם לדעת להסיט את התקנים האלה לפונקציות הרלוונטיות ולאייש את זה עם אנשי המקצוע הרלוונטיים

פנינה תמנו:       חברת הכנסת יוליה מלינובסקי, בבקשה

פנינה תמנו:  למרות שאמרתי שזה יהיה פעם ארגון פעם חבר כנסת, כבר זרמתי עם חברי הכנסת בגלל שהם כל כך רגועים

יוליה מלינובסקי: ברשותכם אני אשאל כמה שאלות ואחר כך תענו

יוליה מלינובסקי:  אני רק מזכירה שאנחנו נמצאים 117 יום אחרי, וזה שרק עכשיו איכשהו יש התכנסות לאירוע בצורה מרוכזת - - - אני הייתי בכל הדיונים

יוליה מלינובסקי:       אנחנו הגענו למצב שאתם עכשיו מדברים, מציגים תוכנית גם בלי שיש איזשהו מתי ואיך

יוליה מלינובסקי:  אנחנו 117 יום שאחרי, אנחנו כולנו ראינו מה היה פה, אנחנו בדיון הקודם ספרנו עשרה מספרי טלפון שכביכול הנפגע צריך לפנות או אמור לפנות ולקבל מענה

יוליה מלינובסקי:  כרגע כן יש תזוזה; אבל בקצב כזה שבסוף אנשים יקבלו מענה – כמו שמטי אמרה, כמו ניצולי שואה – כשהם כבר יהיו מתים חלילה

יוליה מלינובסקי:  לא רוצה להגיע למצב הזה

יוליה מלינובסקי:      אז גם עם בעיות התקציב, לכל משרד יש מה שנקרא שינוי ארגוני שאפשר לעשות, שינוי פנימי, וזה מה שמתבקש

יוליה מלינובסקי:  בחירום מתנהגים בחירום, אחר כך מטפלים בבעיות הגדולות

יוליה מלינובסקי:  זה דבר ראשון

יוליה מלינובסקי:  ואני לא רוצה שבעוד חודש, גברתי היושבת ראש, אנחנו נתכנס ונשמע את אותה מנגינה, כי בינתיים בקצה יש אנשים, ואני תכף אספר סיפור על מישהו שנפגע, ואתם לא יודעים שהוא בכלל נפגע, ותכף נגיע לזה

יוליה מלינובסקי:       שאלה שנייה, עכשיו מבקרת פה בארץ - - - אתמול התבשרתי, את ידעת על זה?     

קריאה: אנחנו נפגשנו איתה

יוליה מלינובסקי: אני מאוד שמחה

יוליה מלינובסקי:  השאלה, אם אנחנו יצאנו כבר מקונספציה שאנחנו שומרים על פרטיות על חשבון האינטרס הלאומי, או שאנחנו יכולים גם כן להתנהג בשמירה על פרטיות של הנפגעות יחד עם שמירה על האינטרס הלאומי

יוליה מלינובסקי:  היה לנו פה ויכוח מאוד נוקב בוועדה

יוליה מלינובסקי:  האם אתם הצגתם בפני אותה גברת, שסוף סוף הם השכילו להבין שקרה פה משהו נוראי? אגב, היא אמונה על האלימות המינית באזור הסכסוך, וזה מוכיח שאנחנו נמצאים באזור סכסוך, זה התפקיד הרשמי שלה

פנינה תמנו: לוקח אותי שוב אחורנית לחוק, וכולם נכנסו בי ובך על ה- - -     

יוליה מלינובסקי: לא נכנסת לזה, עזבי, אני חיה עם זה בשלום, שייכנסו, שיקפצו, מה שנקרא

פנינה תמנו: זה משודר

פנינה תמנו:  יוליה, שלא תגיעי אליי לוועדת אתיקה בסוף

יוליה מלינובסקי: את יושבת שם

יוליה מלינובסקי:  בסדר גמור

יוליה מלינובסקי:  האם בפגישות עם הגברת אנחנו חשפנו את כל המידע שיש לנו בצורה מרוכזת, כי כרגע יש מלא גופים, שבצורה כזו או אחרת, מטפלים או מטפלות ואין את זה בקובץ מסודר

יוליה מלינובסקי:  האם עשיתם את זה? האם חשפתם לה גם את העדויות של הנפגעות, אלו שחיות, וגם את העדויות של האנשים שראו את זה כי הנפגעת עצמה מתה, רצחו אותה; האם נעשה הדבר הזה? אם אחרי כל הביקור הזה, עם עודף המוסריות שלנו ועם עודף הדיסקרטיות, כי זה עודף, זה כבר משהו שהוא לא מתקבל על הדעת, בסוף היא תכתוב לנו פה דו"ח שלא היה ולא נברא

יוליה מלינובסקי:  זה דבר שני, תכף תענו

יוליה מלינובסקי:      אני עכשיו אספר לך סיפור

יוליה מלינובסקי:  קראתי על זה כתבה בעיתון – לא יודעת אם קראתם או לא; כנראה שלא, כי זה היה ברוסית, זה משהו שאתם לא מכירים

יוליה מלינובסקי:  בן אדם שעבד במסיבה – אגב, הוא פעם ראשונה נתן ראיון בעיתון וסטי – הוא בן 45, הוא עבד במסיבה והוא הצליח לעלות לעץ, הסתתר בעץ וראה כל מה שקרה שם

יוליה מלינובסקי:  ומרוב הדברים שהוא ראה, הוא אמר שבאיזשהו שלב הוא היה צריך לעצום עיניים ואוזניים כדי לא לשמוע ולא לראות

יוליה מלינובסקי:  הוא סיפר שם בראיון הזה – אם מישהו ירצה, העיתון וסטי רשמי ומוכר – מה עשו לבנות; איך עשו איתם; איך התעללו בהם; ולא רק בנות

יוליה מלינובסקי:  בסוף אחרי שעות על העץ, שברו שם אגן ורגליים לבנות, בצורה כזאת

יוליה מלינובסקי:  אני מקווה מאוד שחושפים את זה לאו"ם, ולא בכפפות של משי

פנינה תמנו: הוא הביא עדות?     

יוליה מלינובסקי: אחרי שעות על העץ בסוף הגיעו כוחות, הוא הצליח לרדת, פיזרו את זה למקומות

יוליה מלינובסקי:  הוא חזר הביתה; אף אחד לא דיבר איתו, אף אחד לא יצר איתו קשר

יוליה מלינובסקי:  הוא התראיין פעם ראשונה, לפני יומיים, בווסטי

יוליה מלינובסקי:  הוא יושב בבית, הוא ראה כל זה, הוא נפגע

יוליה מלינובסקי:  הוא בן 45, אבל הוא חי את זה

יוליה מלינובסקי:  הוא שותה, כי אחרי מה שהוא ראה שם אי אפשר להיות שפוי, זה משהו שבן אדם סביר לא יכול לחיות את הדבר הזה

יוליה מלינובסקי:       אף אחד לא דיבר איתו, לא פנה אליו

יוליה מלינובסקי:  הוא לא פנה בעצמו כי הוא לא יודע למי לפנות

יוליה מלינובסקי:  הוא לא מטופל

יוליה מלינובסקי:  אני רק שואלת, מה יקרה? שהוא יתאבד בסוף? העדויות שלו שהוא ראה, הוא היה על העץ, הוא ראה באמת, הוא ראה דברים, איך כרתו רגליים, איך אנסו, איך שברו אגן לבחורה; וזו עדות

יוליה מלינובסקי:       אז הוא התראיין פעם ראשונה לעיתון

יוליה מלינובסקי:  היו לו כוחות

יוליה מלינובסקי:  אבל אני כל הזמן אמרתי לכם: אל תחכו שאנשים יפנו; תהיו פרו-אקטיביים, השמות מוכרים, מי שהיה שם במסיבה, מי שהיה ביישובי העוטף, מי שנפגע, תפנו, צרו איתם קשר

יוליה מלינובסקי:  אז אליו, כנראה אולי שהוא לא מספיק טוב, או שהוא דובר רוסית, או בן 45, לא יודעת; בן אדם יושב בבית, שותה וודקה מרוב הפחד ודברים שהוא עבר - - -     

פנינה תמנו: יוליה אני ממליצה גם לחבר, בואי ננסה לפנות לווסטי, הרי הם ידידים, אנחנו מכירים אותם, הם עיתון מאוד רציני, צריך לפנות לאולגה העורכת שם ולחבר

פנינה תמנו:  אני מבינה את הנקודה שאת מעבירה, אבל צריך בכל זאת לא לפספס את הסיפור הזה, זה סיפור חריג

יוליה מלינובסקי: אז כנראה שלא במשטרה, לא ברווחה, לא בשום מקום - - -     

קריאה: אבל זו חובה, זו חלק מהעדויות שאוספים עכשיו במדינה

פנינה תמנו: תודה, יוליה

יוליה מלינובסקי: זה בדיוק הדברים

יוליה מלינובסקי:  כל מה שנאמר זה יפה; אני בטוחה ש-50% מזה לא יקרה, כרגיל

יוליה מלינובסקי:  דיברנו, מעגל ראשון הנפגעים והנפגעות עצמם

יוליה מלינובסקי:  אבל יש מעגל שני, יש משפחות שחוו, ששמעו בזמן אמת בטלפונים, הם גם צריכים טיפול

יוליה מלינובסקי:  אי אפשר לחכות שהאנשים האלו יתאבדו, או לא יודעת מה, יקרה להם משהו

יוליה מלינובסקי:  אפילו פנייה זה מתבקש, וזה עליכם

ד"ר זהר סהר: אני כן אגיד שהייתה פנייה יזומה גם מביטוח לאומי וגם ממשרד הבריאות לכל מי שהיה - - -     

פנינה תמנו: יוליה, הדברים החשובים מאוד שאמרת, אני חושבת במקום שנפנה אליהם במסדרונות או במכתבים, אנחנו ננסה להזמין את שר הרווחה וגם את שר הבריאות, נראה לי שזה מאוד חשוב

פנינה תמנו:  גם אם נביא עדויות, אבל כן נשמע מהם כמי שמפקחים, בסוף יש פה גם מקבלי החלטות

פנינה תמנו:  מסכימה עם כל מילה שאמרת, בסוף זה לא הדיון לחלוטין, אבל זה המעגל השני של הנפגעים והוא חייב טיפול

יוליה מלינובסקי: שלא ישימו להם קץ לחיים

סלעית שחר הוכמן: סליחה אם אני יכולה, קשה לי התיאור הזה - - -     

פנינה תמנו: אנחנו מתכנסים לסיום אז תעני ונתקדם

סלעית שחר הוכמן: אני רק רוצה להגיד שאפשר להעביר את השם שלי, ומספר הטלפון שלי לפנייה ישירה, אני מוכנה לטפל בו, בצרכים שלו, ולהעביר את המידע

ד"ר זהר סהר: וגם לכל מי שהיה במסיבה

פנינה תמנו: בסדר גמור, תודה

פנינה תמנו:       שוש קרק פרמינגר, צוות חוסן מטה המשפחות

פנינה תמנו:  שוש היקרה, חברה ותיקה גם

שושנה קרק פרמינגר: האמת היא שהיום אני באתי כנציגה של צוות חוסן למען החטופים ומשפחותיהם

שושנה קרק פרמינגר:  בעברי ישבתי הרבה מאוד כאן כנציגת הרווחה, והיום אני מדברת כנציגת חוסן עם הערכה עמוקה מאוד לעבודה של משרדי הממשלה, ורצון מאוד גדול לקרוא לשיתוף פעולה, כי אני באה היום מהשטח

שושנה קרק פרמינגר:  זאת אומרת, היום אני באה מהמקום של המפגש עם האימהות והאבות של כל אחת ואחת מהנשים שנמצאות כאן, אני מלווה אותם בהתנדבות שלושה חודשים

פנינה תמנו: אנחנו מדברים על הנשים שנמצאות בשבי

שושנה קרק פרמינגר: הנפגעות בשבי שחשופות לפשעי מלחמה, אלימות מינית קשה וסכנה איומה של הריונות

שושנה קרק פרמינגר:  ואני רוצה לשים את זה בקול רם: של הריונות, ושמבחינתן הזמן אוזל

שושנה קרק פרמינגר:  יש גם נפגעים; אך אני מתייחסת כרגע לנשים הצעירות, 13 נשים צעירות

שושנה קרק פרמינגר:       ואני רוצה לדבר לרגע בשם אותה אישה; אמא שלה; אחותה; חברותיה; ניצולות וניצולי שואה שיוליה דיברה על אחד מהם

שושנה קרק פרמינגר:  אני מלווה כמה ניצולים

שושנה קרק פרמינגר:  הניצולים האלה הם קורבנות בעדות לתקיפות מיניות

שושנה קרק פרמינגר:  לי הייתה את הזכות להקים את המרכז הראשון לטיפול בנפגעות תקיפה מינית, כפיילוט במשרד הרווחה, לפני 25 שנה

שושנה קרק פרמינגר:  עבדתי בו 20 שנה

שושנה קרק פרמינגר:       ולענייננו, אני מרגישה שאנחנו כלואות וכלואים בדילמה נוראית, שמי שבעצם מוביל אותה הן המשפחות שנקלעו מהשביעי לאוקטובר למציאות נוראית

שושנה קרק פרמינגר:  כי, תראו, אתמול היה יום ההגנה הבינלאומי להגנת הפרטיות

שושנה קרק פרמינגר:  רומי ועוד כלואות שם, והמשפחות נקרעות

שושנה קרק פרמינגר:  מצד אחד אני, כאימא, חייבת לעשות את הכול כדי שבתי יצא בחיים

שושנה קרק פרמינגר:  אבל איך אני יכולה להתמודד עם זה כשאני הולכת עכשיו ואני מתראיינת ואני אוספת עדויות על מה שעשו לה? לישון עם זה אני לא יכולה, ואני דיברתי, ואני מלווה את האימהות ואת האחיות ואת האבות האלה; הם קרועים

שושנה קרק פרמינגר:       ואני קוראת כאן, זאת אומרת, הדילמה מאוד גדולה, ואנחנו רואים את זה לאורך כל השנים, לאותה נפגעת להגיע למקום של להגיד "כן, אני שוש, אני נפגעת" יכול לקחת שנים רבות

שושנה קרק פרמינגר:  אנחנו צריכים, באופן אופרטיבי, מיד, כשאנחנו מארגנים מערכי קליטה מיידית ומאוחרת יותר – לעשות את זה בדרך שלא ייעלמו לנו נשים, ולא ייעלמו לנו גברים, ולפעמים לעשרות שנים, מניסיוני המקצועי, אני מדברת עכשיו כבעלת ניסיון

פנינה תמנו: לכן צריך לעשות הכול גם לשחרר את החטופות והחטופים

שושנה קרק פרמינגר: אני חושבת שזה מנעד מאוד רגיש

שושנה קרק פרמינגר:  מצד אחד כן לשים את הכותרת, כי אנחנו חייבים לשים על השולחן את הנושא של פגיעות מיניות, סכנת הריונות

שושנה קרק פרמינגר:  זאת אומרת, זה הרי צף מכל מקום

שושנה קרק פרמינגר:  היום הנושא, איך אנחנו אומרים? – השטח הוא תמיד הרבה יותר חזק מכל דבר אחר

שושנה קרק פרמינגר:  זה נדחף החוצה

שושנה קרק פרמינגר:  ולכן אני פונה דווקא למשרד הבריאות, שיכול מאוד להיות, וחשבתי על זה הרבה מאוד, ושוחחתי עם פרופסור חגי לוין שהוא אחראי על ענף הבריאות במטה, ועם שלי, אתמול – משרד הבריאות, אי אפשר להשאיר את המשפחות כאלה שאין להן את הברירה והן חייבות - - -     

פנינה תמנו: מה היה? יצא לנו לשוחח עם חגי, גם אני וגם חברת הכנסת מלינובסקי

פנינה תמנו:  מה הייתם רוצים?     

שושנה קרק פרמינגר: מה שהיינו מבקשים, ואני חושבת שזה אינטרס מאוד משותף לנוגעים בדבר, למשרדי הממשלה, למטה ולחטופות: שמשרד הבריאות, במסגרת המותר, בלי לפגוע בסודיות ובפרטיות, ייצא עם מסמך שאומר "אנחנו אספנו עדויות אנונימיות", שייצא עם איזושהי הכרזה כמשרד שלוקח אחריות על המידע הזה

פנינה תמנו: אני ממליצה להיפגש עם מטה המשפחות, שבאמת עושים שם עבודת קודש, ונמצאים בקשר יומיומי עם משפחות החטופים והחטופות, ולא רק

פנינה תמנו:  צריך לקיים איתם פגישה

פנינה תמנו:  אני חושבת שהבקשות הן מאוד בסיסיות

פנינה תמנו:  תודה שוש

פנינה תמנו:  את רוצה משפט לסיכום?     

שושנה קרק פרמינגר: אני חושבת שכל אחד ואחת מאיתנו מהשביעי לאוקטובר, העולם של כל אחד מאיתנו ברמה המקצועית והאישית, התהפך

שושנה קרק פרמינגר:  ואני קוראת לשיתוף פעולה בין משרדי הממשלה, בין המטה ומענים אחרים בשטח - - -     

פנינה תמנו: אבל לא נפגשתם איתם? משרד הבריאות עד עכשיו לא נפגש אתכם, מהשביעי באוקטובר?     

שושנה קרק פרמינגר: לא

פנינה תמנו: זה תמוה

שושנה קרק פרמינגר: כן הייתה פגישה - - -     

ד"ר זהר סהר: 	 	היו פגישות, וגם היה אפילו ביקור לדעתי, השר והמנכ"ל ביקרו במטה החטופים

פנינה תמנו: שוש, אבל בנושא בריאות, ספציפית, היא אומרת שהיה; בנושא גם של הפגיעות המיניות?         

שושנה קרק פרמינגר: בנושא בריאות היה, גם היום יש; אבל אני מדברת על רווחה, אני מדברת בכלל על כל הנושא של המשפחות, יש דיאלוגים, אבל אין גוף - - -     

פנינה תמנו: אני משערת שלא תהיה התנגדות לפגוש אתכם ספציפית על נושאים שלא עלו

פנינה תמנו:  אני מודה לך שוש

פנינה תמנו:      רצית לומר משפט יוליה?     

יוליה מלינובסקי: כן, אני בדיוק יצאתי, עשיתי בירור

יוליה מלינובסקי:  אז ככה: קודם כול, אנשים לא יודעים למי לפנות

יוליה מלינובסקי:  אין הסברה

יוליה מלינובסקי:  אף אחד לא מסביר בצורה מרוכזת, תפנו למספר ככה וככה; מגיע לכם ככה ככה; הסברה מבחינת העדויות שלהם

יוליה מלינובסקי:  אנשים לא יודעים שאנחנו כמדינה צריכים את העדויות שלהם, הם לא מבינים את זה

פנינה תמנו: בגלל זה עכשיו הם יוצאים לקמפיין ההנגשה

ד"ר זהר סהר: אני רק רוצה לשאול: משטרת ישראל, לפי מה שידוע לי לפחות, עברה בין כל האנשים גם משתתפי המסיבה - - -     

פנינה תמנו: לא , אל תבנו על זה, אני זוכרת ש-105 עברו והתקשרו, וזה היה משרד הרווחה שעשו עבודה מאוד קשה, ואני הגעתי ודיברתי עם מנכ"ל הרווחה ופנו ועשו אקטיבית

פנינה תמנו:  אל תבנו על זה, זה היה ממש בשבועיים הראשונים, לדעתי, או בחודש הראשון

ד"ר זהר סהר: הבנתי שמשטרת ישראל גובה עדויות

פנינה תמנו: עזבו אתכם, לא כולם הולכים למשטרה בסיפור של פגיעות מיניות

פנינה תמנו:  האמינו לי, תישארו במה שאתם אמרתם שאתם הולכים לעשות

פנינה תמנו:  ואני אומרת לכם, זה לא רק להציג ולעשות וי; כפי שאתם רואים יש פה חברות כנסת לביאות שהולכות לעקוב אחרי הנושא הזה

יוליה מלינובסקי: עכשיו, מה הם אומרים לי, האזרחים שחוו את האירוע? הוא בכלל לא מבין שהוא נפגע, הוא לא מבין שהוא צריך גם טיפול, שגם יש לו זכויות, ושהעדות שלו היא חשובה לנו, להיסטוריה

יוליה מלינובסקי:  וגם, תחשבו שאלו עדויות שעל סמך זה אנחנו נעמיד אותם לדין

יוליה מלינובסקי:  אף אחד לא דיבר איתם

יוליה מלינובסקי:  אנשים לא מבינים עד כמה זה חשוב, גם להם באופן פרטי וגם לנו כמדינה, זה הקשר פה

יוליה מלינובסקי:       עכשיו, כרגע אני ביקשתי שידברו איתו, ליצור איתו קשר, כשאני באופן אישי ביקשתי לדבר עם בן אדם, עלתה שאלה: דוברי רוסית, האם אתם נותנים מענה לדוברי רוסית?     

פנינה תמנו: הנגשה שפתית

פנינה תמנו:  יוליה, אני חייבת להתקדם

פנינה תמנו:  אנחנו סוגרים את הדיון, בגלל שיש דיון נוסף

יוליה מלינובסקי: משפט אחרון: כשאתם עכשיו תצאו לקמפיין, גברתי יושבת הראש, קחו בחשבון אוכלוסיות שונות בארץ, שפות, הנפגע עצמו, מעגל שני חשיבות לפנות - - -     

קריאה: ברור

פנינה תמנו: לא, זה לא כזה ברור, ואני אסביר לכם למה: כי, נגיד, בתקופת הקורונה נתנו טיפול נפשי - - -     

יוליה מלינובסקי: אנחנו צריכים את העדויות האלו בשביל העתיד שלנו

יוליה מלינובסקי:  גם במשפט אנחנו נצטרך אותם

יוליה מלינובסקי:  הבחור הזה מחזיק עדויות, שאין לזה ערך אפילו

יוליה מלינובסקי:  זאת אומרת, לא ניתן להעריך כי זה ענק

פנינה תמנו: זה לא כל כך ברור הנקודה שהיא מעלה, מהסיבה הפשוטה: למשל, בקורונה היה טיפול נפשי, שניתן באמצעות קווים כאלה ואחרים כולל התקשרות עם ער"ן ועוד, ואמרו שיש בשפות וממש לא היה בשפות

פנינה תמנו:  אני כשרת העלייה וקליטה לשעבר הייתי צריכה להקים את המוקד לסיוע הנפשי, כי לא נתנו בשפות

פנינה תמנו:  אז לא להגיד ברור, לבדוק את עצמכם שאם יש מי שצריך סיוע וטיפול בשפה אחרת או אפילו בקו הטלפון – אתם צריכים לדעת לתת את המענה

פנינה תמנו:       שרון בריק דשן מנכ"לית קולך, בבקשה, מבקשת ממש קצר כי אני תכף סוגרת את הישיבה

שרון בריק דשן: דיברנו על מעגלי הנפגעים, אז ברור לכולנו שכשאנחנו מדברים על הנפגעות ועל הנפגעים בזמן אמת כולל העדים זה המעגל הראשון

שרון בריק דשן:  אבל למיטב הבנתי החוק והטיפול כולו שנפגעי פעולות איבה זה מי שנכח במקום, אז מהבחינה הזו מי שלא נמצאים בדיון הזה ואנחנו מדברות עליהם, אבל בעצם הם לא נכללות או נכללים בסל – אלה בני המשפחה, חברים, תומכים, נשים שנפגעו מהאלימות מינית בעבר, כל אלה לא נמצאים בכלל בפוטנציאל הטיפול

שרון בריק דשן:       אז יש כאן ערבוב, מצד אחד אנחנו ממשיכות לדבר על מעגלים אבל לפי החוק הם לא נמצאים שם

שרון בריק דשן:  כשפנינו לביטוח הלאומי, לפני שלושה חודשים אני חושבת, אז גם התשובה הייתה שהפוטנציאל היחיד, אם היה חוק ייעודי לאירוע של השביעי באוקטובר, ואז אפשר היה לטפל גם בכל המעגלים הנוספים

פנינה תמנו: לא כל כך הבנתי, את אומרת שהם לא מטופלים תחת חוק פעולות איבה כי הם לא נפגעי פעולות איבה

פנינה תמנו:  לא, מי שנפגע לפני בעבירות מין שאנחנו כולנו רוצים לייעל את התהלך הטיפולי, הוא לא נפגע פעולות איבה

שרון בריק דשן: ובני המשפחה שהיו בבית?     

פנינה תמנו: מה זאת אומרת? אנחנו לא נגדיר אנשים שלא נפגעו בטרור כנפגעי פעולות טרור

שרון בריק דשן: עליהם מדברים, שמענו עכשיו - - -     

פנינה תמנו: לא, אבל זה משהו אחר, אנחנו מעלים את הנושא הזה, אנחנו מדברים על נפגעים שנפגעו לפני

שרון בריק דשן: אני מדברת, נתתי דוגמאות של כמה מעגלים, אחד מהם זאת האמא לחטופה - - -     

פנינה תמנו: זה אנחנו מסכימים איתך

פנינה תמנו:  המעגל השני לטיפול גם צריך להזכיר

פנינה תמנו:  אנחנו מדברים על מי שנפגעו ועומדים בתור ולא מקבלים טיפול, שנפגעו לפני השביעי באוקטובר, אלה לא קשורים לחוק נפגעי טרור

שרון בריק דשן: אבל הם מקבלים טיפול אצלנו

פנינה תמנו: רק לקצר, לקצר - - - זה לא היה ברור

שרון בריק דשן: יכולות להיות, ועל זה דיברנו גם בפעמים הקודמות, על נשים שנפגעו בעבר והאירוע הזה טריגר עצום מבחינתם - - - זו גם קבוצה, אבל האימהות היו עכשיו דוגמא נהדרת

פנינה תמנו: אבל לא יהיה מצב שהם יטופלו ב- - - של הביטוח הלאומי

סלעית שחר הוכמן: אם היו כאלה שהם נפגעו בעבר והם היו באזורי הלחימה והם רבים – הם זכאים לטיפול מידי אצלנו

שרון בריק דשן: מה עם האימהות? הן בבית, הן לא היו במסיבה

סלעית שחר הוכמן: אני עונה לגבי מי שנפגע

שרון בריק דשן: אז אני אומרת שיש פה אנשים עם צורך בטיפול שאין לו מענה

ד"ר זהר סהר: יש מענה במרכזי החוסן

פנינה תמנו: שרון, תודה, תדברי אחר כך בבקשה עם סלעית, אני בטוחה שהיא תהיה מוכנה להקשיב, תבררו אם יש איזה נקודה שלא כל כך הבנו

ד"ר זהר סהר: אבל כן חשוב להגיד שיש מענה במרכזי החוסן, מרכזי החוסן אמורים לטפל בכל מי שמרגיש חרדה או איזושהי פגיעה סביב הנושא של אירועי אוקטובר בלי קשר אם - - -     

פנינה תמנו: אני רוצה, למרות שאמרתי שאני מסכמת, אבל אני רואה שיש כאן את טלאור ושדי, נפגעת תקיפה מינית

פנינה תמנו:  אנחנו ניתן לך לדבר ואז נסגור את הדיון

פנינה תמנו:  תודה שאת כאן

טלאור ושדי: אני אדבר מאוד בקצרה, אני אסכם את הבוקר שלי, אני חושבת שהוא מאוד ממצה כאן את כל מה שמדברים על טיפול מותאם

טלאור ושדי:  אני מול אפליקציית קופת החולים שלי, מנסה לקבוע תור לפסיכיאטר

טלאור ושדי:  התור הקרוב הוא ביולי – עוד חצי שנה, והפסיכיאטר – הוא פסיכיאטר של הזִקְנָה; אני בת 20, הטיפול לא מותאם לי

פנינה תמנו: פסיכיאטר אמור באמת לסייע באיזון או בסיוע פסיכיאטרי, הרי פסיכיאטרים לא באמת נותנים סיוע נפשי

טלאור ושדי: הפסיכיאטרים קודם כל גם יכולים להפנות לאיזשהו טיפול בקהילה שהוא מותאם, טיפול 
נפשי - - -     

פנינה תמנו: אבל למה שתגיעי לפסיכיאטר, כדי להגיע לפסיכולוג בקהילה?     

טלאור ושדי: הרבה פעמים – לפחות אני יודעת על עצמי – שהרבה פעמים צריך רגע לשים את הפלסטר, לקחת איזשהו כדור באופן קבוע, להרגיע את רמות החרדה בשביל שיהיה אפשר לשבת על ספת הטיפולים ולדבר

פנינה תמנו: וזה אי אפשר להגיע, את אומרת, למיון?     

טלאור ושדי: הגעתי למיון, משם לא התגלגל שום דבר, הפנו אותי שוב לקופה, והקופה מפנה בחזרה למיון, שמפנה שוב לקופה, וזה המעגל שחוזר על עצמו

טלאור ושדי:       הטיפול הוא גם לא מותאם

טלאור ושדי:  כלומר, אני, הטיפול הכי קרוב שהשגתי הוא שעה נסיעה ברכבת מהבית שלי, למישהו שמתמחה בתחום שהוא בכלל לא קשור אליי

טלאור ושדי:  מדברים בסוף על מותאם; אבל נגיד, לדוגמה, יש עכשיו אייטמים בתקשורת על איזשהו אירוע פעולות איבה, למטה יהיה קליק קטן עם מספר למוקד לנפגעי פעולות איבה

טלאור ושדי:  ראיתי את זה בקניון השבוע, סתם, ליד H&M, ראיתי בקניון למטה, נפגעי פעולות איבה והיה מספר

טלאור ושדי:  אבל למה אני בתחנת משטרה, או באינטרנט, או כשאני קוראת כתבה על אירוע אלימות מינית שהיה ב-7 באוקטובר – למה שם אין לי מספר למטה, למי אני פונה, מגיעה לאן?      אני חושבת שזה, אני מלווה הרבה נפגעות בשירות לאומי שלי ובעבודה שלי, ואני בסוף רואה נפגעות שיוצאות מהחדר האקוטי, עם פיסת הנייר הזאת, ולא יודעות מה עכשיו, לאן הולכים עכשיו, מה עושים מפה

טלאור ושדי:  קופת החולים בעצמה לא יודעת, אני מתקשרת לקופת חולים שלי, ואומרים לי, תחפשי באפליקציה את התור קרוב; אין תור קרוב, מה את רוצה שנעשה? נמציא פסיכיאטר?     

יוליה מלינובסקי: זה שגרה, גם בשגרה ככה

פנינה תמנו: עולות פה שאלות מאוד מאוד מאוד חשובות

פנינה תמנו:  קודם כול, תודה על התרומה שלך לחברה, על החזרה מהחוויה הלא פשוטה שלך

טלאור ושדי: אני יכולה להגיד משהו אחרון, ולענות לך, חברת הכנסת יוליה: אני חושבת על המשפט של 'נרצחו, נרצחו, נרצחו'; לא נרצחנו – אנחנו כאן, יושבות, שותות סודה, ובשביל שנוכל לעשות את זה - - -     

פנינה תמנו: לא, היא מדברת על מי שנרצחו בטבח

טלאור ושדי: אוקיי, אז אני רק אומרת, מצטרפות אלינו לתור עכשיו, נפגעות, ויש כאן נפגעות שמחכות בתור עוד מלפני, ומצטרפות לג'ונגל הזה - - -     

יוליה מלינובסקי: אנחנו מדברים פה, בדיון הזה בעצם, הבעיות עם הטיפול בנפגעות, תקיפות מיניות, זו בעיה ידועה

טלאור ושדי: נכון, אבל הן מצטרפות אלינו לתור, הן עומדות עכשיו איתנו בתור

טלאור ושדי:  אני בתור חמש שנים

טלאור ושדי:  כמה זמן אני אחכה?     

יוליה מלינובסקי: בלי לפגוע באף אחד, ובלי כמובן להגיד זה יותר חשוב וזה פחות חשוב – ברור שבסוף התוצאה שהיה פה אירוע לאומי, והתקיפה המינית בו הייתה על רקע לאומני, עם כל מה שמלווה מסביב

יוליה מלינובסקי:  זה אירוע אחר

יוליה מלינובסקי:  הטיפול כנראה צריך להיות אחר

יוליה מלינובסקי:  וגם החוויות וההרגשה והרוח הציבורית שונה

יוליה מלינובסקי:       אני לא אומרת שאת פחות שווה או יותר שווה; אני לא שם

יוליה מלינובסקי:  אבל את יודעת, כל פעם את צריכה להתייחס לגופו של עניין

יוליה מלינובסקי:  אנחנו פה מדברים על, למשל, אותו בחור שסיפרתי את המקרה

יוליה מלינובסקי:  בשגרה, זה לא היה קורה, נכון? זה משהו אחר

פנינה תמנו: יוליה, אני רוצה לסגור את הדיון

פנינה תמנו:  טוב, תודה לך, טלאור, הדברים שלך נשמעו

פנינה תמנו:  אני בטוחה שגם נציגות המשרדים הרלוונטיות רושמות לפניהן

פנינה תמנו:  לעניין התורים, לפחות פסיכיאטר שיכול לתת מרשם אחראי, מספיק, ועם התמחות שהיא רלוונטית – זה דבר שהוא מאוד מאוד בסיסי

פנינה תמנו:  בטח אם מגיעים למיון, ובמיון לא נותנים טיפול רציף

טלאור ושדי: במיון לא נותנים טיפול תרופתי קבוע, אפשר לתת איזה משהו הרגעתי

פנינה תמנו: נכון

פנינה תמנו:  אני הקמתי את השדולה למען מתמודדי הנפש בפעם הראשונה בכנסת, ב-2018 לדעתי

פנינה תמנו:  אנחנו מבינים שהרבה מאוד מהנפגעות, זה עובר דרך הצורך בסיוע הנפשי וגם תרופתי, ובוודאי לראות מטפל באופן תדיר ורציף

פנינה תמנו:       אני רוצה להודות לכם על ההשתתפות

פנינה תמנו:  הוועדה תפנה למשרדי הבריאות והרווחה לתעדף את הנושא ולשים אותו בראש סדר העדיפויות, וגם תזמין אותם להשתתף בדיוני המשך בנושא, כאן בוועדה

פנינה תמנו:       הוועדה מבקשת לקבל את המסמך המשותף שנכתב, שיכלול את השירותים גם הקיימים, ואלה שמתוכננים להיות מוקמים

פנינה תמנו:       הוועדה מבקשת לקבל עדכון לגבי הנושאים שכרגע נבחנים על ידי המשרדים

פנינה תמנו:  וגם ביקשתי שתתנו תשובות, תשתדלו עד שבוע הבא, הרחבת מודל מחלקה ראשוני ייעודי לנפגעות; ממשק המידע בין אתרי המשרדים, גם אם מדובר בלינקים; מבחינת מודל מרכז הגנה ייעודי לבגירים – האם הוחלט לבצע, מה הוחלט לבצע; ואני גם מבקשת שיועבר לוועדה בהקדם האפשרי מה דרכי ההנגשה ומה יעדי הזמינות

פנינה תמנו:       אני מודה לכם, מודה לכל המשתתפים

יוליה מלינובסקי: מתי קמפיין שלכם יוצא?     

פנינה תמנו: יוליה, היא תעביר לנו

פנינה תמנו:  רוצה – תדברי איתה

פנינה תמנו:  תודה, הישיבה נעולה